SET50 Options  นิวลุคตอบโจทย์โดนใจ
สัปดาห์ก่อน “นัดพบอนุพันธ์” ได้นำเสนอ SET50 Futures โฉมใหม่กันไปแล้ว ในสัปดาห์นี้จึงขอนำรายละเอียดของการเปลี่ยนแปลงที่กำลังจะเกิดขึ้นกับคู่แฝดคนละฝา
21 ก.ย. 2555

สัปดาห์ก่อน “นัดพบอนุพันธ์” ได้นำเสนอ SET50 Futures โฉมใหม่กันไปแล้ว ในสัปดาห์นี้จึงขอนำรายละเอียดของการเปลี่ยนแปลงที่กำลังจะเกิดขึ้นกับคู่แฝดคนละฝา 
อย่าง “SET50 Options” มาเล่าสู่กันฟัง โดย 2 เรื่องสำคัญที่จะมีการปรับ คือ เดือนที่สัญญาครบกำหนดอายุและราคาใช้สิทธิของ Options โดยเหตุผลสำคัญของการปรับในครั้งนี้ ก็เพื่อให้ผู้ลงทุนสามารถนำนิว Options ไปใช้งานได้อย่างโดนใจมากขึ้น 
ประเด็นแรก เป็นการปรับปรุงเรื่องอายุของสัญญา ที่ปัจจุบันสิ้นสุดอายุเป็นรายไตรมาส แต่ในวันที่ 29 ต.ค. 2555 นี้ TFEX จะปรับเพิ่มสัญญารายเดือนที่ใกล้สุดอีก 2 สัญญาพร้อมๆ กับตัดสัญญารายไตรมาส 2 สัญญาไกลออกไป ทำให้แต่ละช่วงจะมีสัญญาเดือนใกล้สุดติดต่อกัน 3 เดือน และสัญญาที่ครบกำหนดในเดือนสุดท้ายของไตรมาสถัดไปอีก 1 สัญญาให้เลือกซื้อขาย จะเห็นได้ว่าจำนวนสัญญายังคงไว้ที่ 4 อายุเท่าเดิม แต่สัญญาที่ผู้ลงทุนเลือกซื้อขายจะมีอายุที่สั้นลง ซึ่งเหมาะกับธรรมชาติของการซื้อขาย Options ยิ่งขึ้น
ขอยกตัวอย่างนะครับ หากเราอยู่ในช่วงเดือน ม.ค. 2556 ก็จะมี SET50 Options 4 อายุสัญญาให้เลือกซื้อขาย ได้แก่ สัญญารายเดือนที่ใกล้ที่สุด 3 เดือนติดต่อกัน คือ เดือน ม.ค. ก.พ. และ มี.ค. 2556 และสัญญาเดือนสุดท้ายของไตรมาสถัดไปอีก 1 สัญญา คือ มิ.ย. 2556 ทั้งนี้ เมื่อเวลาผ่านไปจนสัญญาเดือน ม.ค. 2556 ครบกำหนดอายุ ก็จะมีสัญญาเดือน เม.ย. 2556 เติมเข้ามาใหม่ เพื่อให้มีสัญญารายเดือนติดต่อกัน 3 เดือน โดยในส่วนนี้คล้ายกับการปรับลักษณะสัญญาของ SET50 Futures ซึ่งได้นำเสนอไปในสัปดาห์ที่แล้ว 
อย่างไรก็ตาม ในช่วงเริ่มต้นของการปรับ สัญญาที่มีซื้อขายอยู่แล้ว TFEX จะยังคงจัดให้มีซื้อขายต่อไป ซึ่งตามกำหนดที่เราจะเริ่มซื้อขาย Options โฉมใหม่ในวันที่ 29 ต.ค.นี้ จะเห็นได้ว่าตามหลักการ สัญญา Options ที่ควรจะมี คือเดือน พ.ย. 2555 ธ.ค. 2555 ม.ค. 2556 และ มี.ค. 2556 เท่านั้น แต่เนื่องจากปัจจุบันสัญญาเดือน มิ.ย. 2556 ได้เริ่มซื้อขายมาแล้วระยะหนึ่ง เพื่อไม่ให้ผู้ที่ได้ซื้อขาย Options เดือนนี้ได้รับผลกระทบ สัญญาที่มีการซื้อขายอยู่แล้วก็จะไม่ถูกตัดออกและยังสามารถซื้อขายได้ไปจนกว่าจะครบกำหนดอายุ นอกจากนั้นเพื่อรองรับกับการปรับ SET50 Options โฉมใหม่ ในวันที่ 27 ก.ย.นี้ ซึ่งเป็นวันครบกำหนดอายุของสัญญาเดือน ก.ย. 2555 TFEX จะไม่สร้างสัญญาเดือน ก.ย. 2556 เพิ่มเข้ามา เพื่อลดจำนวนของสัญญาที่จะค้างเพิ่มเติม 
ประเด็นต่อมาที่มีการปรับสำหรับ Options คือ เรื่องของราคาใช้สิทธิ (Strike Price) จากเดิมที่กำหนดให้ Options มีราคาใช้สิทธิอย่างน้อย 11 ระดับราคาให้เลือกซื้อขาย ได้แก่ Inthemoney 5 ระดับ, At-the-money 1 ระดับ และ Out-of-the-money 5 ระดับ (5-1-5) โดยมีช่วงห่างของราคาใช้สิทธิ (Strike Interval) เท่ากับ 10 จุด ซึ่งจะทำให้มีราคาใช้สิทธิกว้างถึง 100 จุด รองรับการเคลื่อนไหวของ SET50 ในแต่ละวัน แต่ในวันที่ 29 ต.ค.นี้ TFEX จะปรับลดจำนวน Options ลงเป็น 2-1-2 โดยแต่ละอายุสัญญาจะมีราคาใช้สิทธิให้เลือกซื้อขาย 5 ระดับราคา ที่ราคาห่างกัน 25 จุด ซึ่งจะยังคงรองรับการเคลื่อนไหวของดัชนีที่ 100 จุดเช่นเดิม แต่จะทำให้จำนวน Options ที่สร้างขึ้นใหม่นั้นลดลงกว่าเดิม และจะทำให้ผู้ลงทุนเลือกซื้อขายได้ง่ายขึ้นอีกด้วย
อย่างไรก็ตาม SET50 Options ทุกอายุสัญญาและทุกราคาใช้สิทธิที่มีการซื้อขายไปก่อนหน้าวันที่ 29 ต.ค. จะยังมีซื้อขายอยู่ต่อไป แต่การเพิ่ม Series ใหม่ๆ หลังจากนั้นจะเป็นไปรูปแบบใหม่ทันที เช่น หากดัชนี SET50 ปิดที่ 812.05 จุด ระดับราคาใช้สิทธิที่ใกล้ที่สุด คือ 800 ดังนั้น Options ที่ซื้อขายก็จะต้องมีราคาใช้สิทธิที่ 750, 775, 800, 825 และ 850 เป็นอย่างน้อย ซึ่งหากสัญญาเดือนใดๆ ยังไม่มีราคาใช้สิทธิใน 5 ระดับดังกล่าว ระบบก็จะสร้างเพิ่มเติม โดยในช่วงแรกก็อาจจะมีระดับราคาทั้งแบบ 10 จุด และ 25 จุด คละกันอยู่บ้าง แต่หลังจากที่สัญญาเหล่านั้นครบกำหนดอายุ ก็จะเหลือเฉพาะราคาใช้สิทธิที่ห่างกันช่วงละ 25 จุด ซึ่งจะง่ายกับการเลือกใช้งานของผู้ลงทุนได้มากยิ่งขึ้น 
สำหรับผู้ที่ต้องการทราบรายละเอียดเพิ่มเติม ก็สามารถเข้าไปดูได้ที่ Website ของ TFEX (www.TFEX.co.th) หรือสอบถามได้ที่บริษัทหลักทรัพย์ที่ท่านเปิดบัญชีอยู่ก็ได้นะครับ